Document ID: 32014D0851

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 26ης Νοεμβρίου 2014
για την τροποποίηση της απόφασης 96/565/ΕΚ, Ευρατόμ με την οποία επιτρέπεται στη Σουηδία να μη λαμβάνει υπόψη ορισμένες κατηγορίες δραστηριοτήτων και να χρησιμοποιεί κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από το φόρο προστιθέμενης αξίας (ΦΠΑ)
[κοινοποιηθείσα υπό τον αριθμό C(2014) 8933]
(Το κείμενο στη σουηδική γλώσσα είναι το μόνο αυθεντικό)
(2014/851/ΕΕ, Ευρατόμ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας,
Έχοντας υπόψη τον κανονισμό (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από τον φόρο επί της προστιθέμενης αξίας (1), και ιδίως το άρθρο 6 παράγραφος 3 δεύτερη περίπτωση,
Μετά από διαβούλευση με τη συμβουλευτική επιτροπή ιδίων πόρων,
Εκτιμώντας τα ακόλουθα:
(1)
Βάσει του άρθρου 380 της οδηγίας 2006/112/ΕΚ του Συμβουλίου (2), η Σουηδία μπορεί, με τις προϋποθέσεις που ίσχυαν σε αυτό το κράτος μέλος κατά την ημερομηνία προσχώρησής του, να εξακολουθήσει να απαλλάσσει από τον φόρο τις πράξεις του παραρτήματος X μέρος B σημεία 1, 9 και 10 της εν λόγω οδηγίας, εφόσον οι ίδιες απαλλαγές εφαρμόζονται σε ένα από τα κράτη μέλη που ήταν μέλη της Κοινότητας στις 31 Δεκεμβρίου 1994. Οι πράξεις αυτές πρέπει να λαμβάνονται υπόψη για τον προσδιορισμό της βάσης των ιδίων πόρων ΦΠΑ.
(2)
Με την από 30 Απριλίου 2014 απάντησή της στην επιστολή της 14ης Φεβρουαρίου 2014 της Επιτροπής σχετικά με την απλούστευση των ελέγχων των ιδίων πόρων ΦΠΑ (3), η Σουηδία ζήτησε εξουσιοδότηση από την Επιτροπή προκειμένου να χρησιμοποιεί σταθερά ποσοστά της ενδιάμεσης βάσης για τον υπολογισμό της βάσης των ιδίων πόρων ΦΠΑ για τις πράξεις του παραρτήματος X μέρος B σημεία 1, 9 και 10 της οδηγίας 2006/112/ΕΚ, για τα οικονομικά έτη 2014 έως 2020. Η Σουηδία έχει αποδείξει ότι το ιστορικό ποσοστό παρέμεινε σταθερό με την πάροδο του χρόνου. Ως εκ τούτου, η Σουηδία θα πρέπει να εξουσιοδοτηθεί να υπολογίζει τη βάση των ιδίων πόρων ΦΠΑ χρησιμοποιώντας σταθερά ποσοστά σύμφωνα με την επιστολή που απέστειλε η Επιτροπή.
(3)
Για λόγους διαφάνειας και ασφάλειας δικαίου, η εφαρμογή αυτής της εξουσιοδότησης είναι σκόπιμο να περιοριστεί χρονικά.
(4)
Ως εκ τούτου, είναι σκόπιμο να τροποποιηθεί αναλόγως η απόφαση 96/565/ΕΚ, Ευρατόμ της Επιτροπής (4),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στην απόφαση 96/565/ΕΚ, Ευρατόμ παρεμβάλλονται τα ακόλουθα άρθρα 2α, 2β και 2γ:
«Άρθρο 2α
Κατά παρέκκλιση από το άρθρο 2 σημείο 1 της παρούσας απόφασης, για τον υπολογισμό της βάσης των ιδίων πόρων που προέρχονται από τον ΦΠΑ από την 1η Ιανουαρίου 2014 έως την 31η Δεκεμβρίου 2020, επιτρέπεται στη Σουηδία να χρησιμοποιεί το 0,02 % της ενδιάμεσης βάσης όσον αφορά τις πράξεις του παραρτήματος X μέρος B σημείο 1 (Είσπραξη δικαιωμάτων εισόδου σε αθλητικές εκδηλώσεις) της οδηγίας 2006/112/ΕΚ του Συμβουλίου (5).
Άρθρο 2β
Κατά παρέκκλιση από το άρθρο 2 σημείο 3 της παρούσας απόφασης, για τον υπολογισμό της βάσης των ιδίων πόρων που προέρχονται από τον ΦΠΑ από την 1η Ιανουαρίου 2014 έως την 31η Δεκεμβρίου 2020, επιτρέπεται στη Σουηδία να χρησιμοποιεί το 0,15 % της ενδιάμεσης βάσης όσον αφορά τις πράξεις του παραρτήματος X μέρος B σημείο 10 (μεταφορά προσώπων) της οδηγίας 2006/112/ΕΚ.
Άρθρο 2γ
Κατά παρέκκλιση από το άρθρο 2 σημείο 4 της παρούσας απόφασης, για τον υπολογισμό της βάσης των ιδίων πόρων που προέρχονται από τον ΦΠΑ από την 1η Ιανουαρίου 2014 έως την 31η Δεκεμβρίου 2020, επιτρέπεται στη Σουηδία να χρησιμοποιεί το 0,45 % της ενδιάμεσης βάσης όσον αφορά τις πράξεις του παραρτήματος X μέρος B σημείο 9 (κτίρια και γήπεδα προς οικοδόμηση) της οδηγίας 2006/112/ΕΚ.
Άρθρο 2
Η παρούσα απόφαση απευθύνεται στο Βασίλειο της Σουηδίας.
Βρυξέλλες, 26 Νοεμβρίου 2014.

Labels: 2
1
8
3
0
18
15